పెన్మత్స సురేష్ బాబు

పెనుమత్స వీరవెంకట సూర్యనారాయణరాజు (సురేష్‌ బాబు)  ఆంధ్రప్రదేశ్ రాష్ట్రానికి చెందిన రాజకీయ నాయకుడు. అతను ప్రస్తుతం ఆంధ్రప్రదేశ్ శాసనమండలి సభ్యునిగా పనిచేస్తున్నాడు.

జననం, విద్యాభాస్యం
పెన్మత్స సురేష్‌ బాబు 1966 జూలై 6న విశాఖపట్నంలో జన్మించాడు. తండ్రి ఉమ్మడి ఆంధ్రప్రదేశ్ మాజీ మంత్రి పెనుమత్స సాంబశివరాజు. సురేష్‌ బాబు బీడీఎస్‌ (డెంటల్‌) పూర్తి చేశాడు. అతను 2009 ఆంధ్రప్రదేశ్ ప్రభుత్వంలో ఆంధ్రప్రదేశ్ డెంటల్‌ కౌన్సిల్‌ మెంబరుగా పనిచేశాడు. అతను ఇండియన్‌ డెంటిస్ట్స్‌ అధ్యక్షుడిగా పనిచేశాడు.

రాజకీయ జీవితం
పెన్మత్స సురేష్‌ బాబు తన తండ్రి అడుగుజాడల్లో రాజకీయాల్లోకి వచ్చాడు. అతను మొదటిసారి విజయనగరం జిల్లా, నెల్లిమర్ల మండలం, మొయిదనిజయ రాంపురం గ్రామ ఎంపీటీసీగా గెలిచాడు. 2014 ఎన్నికల్లో నెల్లిమర్ల నుండి వైఎస్సార్ కాంగ్రెస్ పార్టీ అభ్యర్థిగా పోటీ చేసి తన సమీప ప్రత్యర్థి తెలుగుదేశం పార్టీ అభ్యర్థి పతివాడ నారాయణస్వామి నాయుడు చేతిలో 6973 ఓట్ల తేడాతో ఓటమి పాలయ్యాడు. ఆ తరువాత వైఎస్సార్‌సీపీ నెల్లిమర్ల నియోజకవర్గ సమన్వయకర్తగా, వైఎస్సార్‌సీపీ రాష్ట్ర కార్యదర్శిగా వివిధ హోదాల్లో పనిచేశాడు. సురేష్ బాబుకు 2019లో జరిగిన అసెంబ్లీ ఎన్నికల్లో కొన్ని కారణాల వల్ల టికెట్ దక్కలేదు, అతనిని ఆంధ్రప్రదేశ్ శాసనమండలికి 2020లో జరిగిన ఉప ఎన్నికలో ఎమ్మెల్యే కోటా స్థానానికి 2020 ఆగస్టు 12న ఎమ్మెల్సీ అభ్యర్థిగా ముఖ్యమంత్రి వై.ఎస్. జగన్మోహన్ రెడ్డి ఖరారు చేశాడు.

సురేష్‌ బాబు వైఎస్సార్ కాంగ్రెస్ పార్టీ ఎమ్మెల్సీ అభ్యర్థిగా 2020 ఆగస్టు 13న నామినేషన్‌ దాఖలు చేశాడు. ఈ స్థానానికి ఒక్కటే నామినేషన్ దాఖలు కావడంతో సురేష్‌ బాబు ఏకగ్రీవంగా ఎన్నికైనట్టు 2020 ఆగస్టు 17న రిటర్నింగ్ అధికారి అధికారికంగా ప్రకటించాడు. పెనుమత్స సూర్యనారాయణ రాజు 2020 అక్టోబరు 6న ఆంధ్రప్రదేశ్ శాసనమండలి సభ్యుడుగా ప్రమాణ స్వీకారం చేశాడు.

మూలాలు

వర్గం:ఆంధ్రప్రదేశ్ వ్యక్తులు
వర్గం:విశాఖపట్నం జిల్లా వ్యక్తులు
వర్గం:ఆంధ్రప్రదేశ్ శాసనమండలి సభ్యులు